Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 377/14/5505	Liptovský Mikuláš, 29.9.2014
EEČ : 2-39-381-2014

U Z N E S E N I E

Trestná vec:	obvinený XXXXX 
Zločin:	zločin obmedzovania osobnej slobody podľa § 183 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a prečin nebezpečného vyhrážania podľa § 360 ods. 1, ods. 2 písm. b/ Trestného zákona

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 30. 06. 2014 okolo 11.30 hod. po tom, ako sa jeho manželka XXXXX vrátila z dovolenky domov do miesta svojho trvalého bydliska jej bránil XXXXX opustiť dom a to takým spôsobom, že pozamykal vchodové dvere, chytil ju a ťahal ju od vchodových dvier a hovoril jej, že nikde nejde a následne do nej strčil, v dôsledku čoho spadla a keď sa postavila, začal ju fackovať a udierať päsťou do hlavy a keď z chodby pred XXXXX utekala do kuchyne, otvorila okno a chcela zavolať o pomoc, ale v tomto jej zabránil a to tak, že ju odstrčil od okna a toto zavrel a keď jej zazvonil mobilný telefón a chcela z neho vykonať hovor, vytrhol jej ho z ruky s tým, že ju zahluší a že viac volať nebude a opätovne ju fackoval a udieral päsťami do tváre a keď sa jej podarilo utiecť do spálne, kde boli otvorené balkónové dvere a chcela zavolať o pomoc, stiahol ju za oblečenie a za krk dovnútra, vyhrážal sa jej, že nikam nepôjde, že zomrú obidvaja, chytil ju za ruky a proti jej vôli ju tlačil do kuchyne, pričom ju udieral päsťami do chrbta  a hovoril jej, že zomrú obidvaja a v kuchyni ju chodil do kuchynskej sedačky postavil sa oproti nej a bránil jej z nej odísť, pričom toto jeho konanie u nej vzbudilo dôvodnú obavu o jej život a zdravie, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Vyšetrovateľ Odboru kriminálnej polície PZ XXXXX uznesením XXXXX zo dňa 07. 07. 2014 vzniesol XXXXX obvinenie za zločin obmedzovania osobnej slobody podľa § 183 ods. 1, ods. 2 písm. d/ Trestného zákona a prečin nebezpečného vyhrážania podľa § 360 ods. 1, ods. 2 písm. b/  Trestného zákona, ktorého sa obvinený XXXXX dopustil spôsobom popísaným vo výroku tohto uznesenia. 
	Obvinený XXXXX využil svoje zákonné právo a vo veci odoprel vypovedať.
	Vina obvineného je preukázaná výpoveďou poškodenej XXXXX, ktorá podrobne popísala priebeh skutku. Súčasne je obvinený usvedčený aj výpoveďou svojho syna XXXXX, ktorý sa taktiež vyjadril k okolnostiam spáchania skutku. 
	Vo veci boli do konania pribratí znalci z odboru zdravotníctva, z odvetvia psychiatrie za účelom vyšetrenia duševného stavu obvineného. Zo záverov posudku vyplýva, že obvinený XXXXX trpí na hraničnú poruchu osobnosti, ktorá sa prejavuje emočnou nestabilitou, podráždenosťou, úzkosťou, intenzívnou rozhnevanosťou a problémami interpersonálnych vzťahov. V čase spáchania skutku trpel obvinený duševnou poruchou jedná sa o psychotický stav, tzv. akútnu polyformnú poruchu, do ktorej sa dekompenzovala hraničná porucha osobnosti obvineného. Prejavila sa paranoidným bludným presvedčením s dopadom na náladu a fyzickú agresivitu, stratou kontaktu s realitou. Obvinený v čase spáchania skutku mal vymiznutú schopnosť rozpoznať nebezpečenstvo svojho konania a mal vymiznutú schopnosť ovládať svoje konanie. V súčasnosti  nie je pobyt obvineného na slobode nebezpečný, pri dekompenzácii jeho stavu na úroveň psychózy môže byť nebezpečný. Znalci navrhli uloženie ambulantného psychiatrického liečenia. 
	Podľa § 23 Trestného zákona kto pre duševnú poruchu  v čase spáchania činu  trestného nemohol rozpoznať jeho protiprávnosť alebo ovládať svoje konanie, nie je za tento čin trestný zodpovedný, ak tento zákon neustanovuje inak.
	Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
Na základe znaleckého dokazovania bolo ustálené, že obvinený XXXXX nedokázal v čase spáchania skutkov ovládať svoje konanie a rozpoznať jeho protiprávnosť, preto konal v stave nepríčetnosti, čo vylučuje jeho trestnú zodpovednosť zo spáchaného skutku, a preto muselo byť jeho trestné stíhanie zastavené. 
	Z vyššie uvedených dôvodov som rozhodol tak, ako je to uvedené vo výrokovej časti tohto uznesenia.  

	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marian Vagač
prokurátor